पहले रिश्तेदार फिर मनचलों ने किया गैंग रेप  
राजधानी दिल्ली के पॉश इलाक़े वसंत कुंज के पास एक लड़की से कई बार बलात्कार हुआ। पुलिस ने चार आरोपियों को गिरफ्तार किया है।
राजधानी दिल्ली महिलाओं के खिलाफ बढ़ते जुर्म की वजह से रेप कैपिटल भी कही जाने लगी है। दिल्ली में एक लड़की को पहले तो उसके एक रिश्तेदार ने ही अपनी दरिंदगी का शिकार बनाया और जब वो बदहवास हालत में अपने घर जाने के लिए सड़क पर निकली तो एक गाड़ी में तीन लोगों ने उसके साथ सामूहिक बलात्कार किया। पुलिस ने चारों आरोपियों को गिरफ्तार कर लिया है। आरोपी रिश्तेदार लड़की के भाई का ससुर है वसंत कुंज के पास रंगपुरी में रहता है। वो अपनी पत्नी की तबीयत खराब होने का बहाना बनाकर लड़की को फरीदाबाद से ले आया था। वो इंदिरा गांधी अंतरराष्ट्रीय हवाई अड्डे पर कैटरिंग कंपनी में नौकरी करता है।